3. schôdza NR SR - 5.deň - B. popoludní
Dátum: 2023-11-22
Poslanec: Matovič, Igor (SLOVENSKO)
Druh vystúpenia: Vystúpenie v rozprave

6. Kde je páchateľ? Jaj, tam, kde vždy? Schoval sa nám pod balkón, aby ho kamery náhodou nevideli. Erik Tomáš, akože dosť slušný zbabelec. Chodiť po domovoch dôchodcov, tri domovy dôchodcov denne navštevovať celú kampaň, sľubovať dôchodcom, že potom, keď zvolia si Peťka Pellegriniho, on na nich teda bude myslieť a každému vyplatí 640 eur, potom ich podviesť o 200 miliónov eur, lebo v priemere nevyplatíte dôchodcom, aj keď ten pozmeňujúci návrh dáte, 150 eur, a pre tých dôchodcov to je sakra veľký peniaz, a potom sa skryť pod balkón, len aby ho kamery náhodou nemohli vidieť, tak teda to je ťažký hrdina. Už aj tá žena Dolinková tu pri tom svinstve, čo tu predkladala, že idete onkologickým pacientom zrušiť garanciu, dokedy budú môcť byť operovaní, tak dokázala tu sedieť a čeliť možno tej kritike, ktorá sa na jej hlavu znášala. Ale zbabelec Erik Tomáš, ktorý sa tu roky, roky zakrýva dôchodcami, reční o nich, jakí sú to chúdiatka, ako Matovič im dáva len sociálnu dávku ako 13. dôchodok, hoci veľmi dobre vie, že tá sociálna dávka bola štyrikrát vyššia a stále je vlastne, stále je to platný zákon a teraz v novembri tí dôchodci dostali tú sociálnu dávku štyrikrát vyššiu jako on vtedy, keď vládol v časoch hojna, keď sa peniaze sypali do štátnej kasy, štyrikrát vyššia jako za Fica ten trinásty sociálny Matovičov balíček, či Matovičova sociálna dávka, ako to Erik Tomáš nazýva. Ale nie, on klame tých dôchodcov, lebo on ich podceňuje. On si myslí, že to sú hlupáci. Za to, že sú v domove dôchodcov, tak automaticky stratili rozum, tak ich tam klame a tým iba ukazuje, aký v skutočnosti on je politik. Keď pohŕda ľuďmi len preto, že sú starší, len preto si myslí, že sú blbí, že akémukoľvek klamstvu, ktoré im povie, tak oni naletia, tak to vypovedá nie o tých ľuďoch, ktorí sú klienti v domovoch sociálnych služieb, ale to hovorí a vypovedá o tom politikovi, ktorý takto sa prihovára chudákom, k tým starým ľuďom. Zneužili ste ich podlo pred voľbami a máte možnosť, a opakujeme vám to stále, že mali by ste sa sama seba opraviť. Áno, vytrásli sme z vás, včera sme mali takú tú tlačovku, možno ste videli, mali sme tam takého symbolického jedného oslíka, lebo teda niekto hovoril o vytrásaní peňazí z ministra financií, tak my sme ukázali, ako to v skutočnosti bolo. A dnes to ich štátny tajomník, zabudol som jak sa volá, Ondruš aj priznal na výbore, ale však možno o tom potom viac. Takže vytrásli sme z vás doteraz dve tretiny vášho sľubu, čiže áno, dnes zrejme bude spečatené, že dôchodci dostanú tri... dôchodcovia sa hovorí po slovensky, prepáčte, dostanú 300 eur, ale stále chýba 200 miliónov eur, o ktoré ich idete okradnúť. Peniaze v rozpočte na to sú, hoci ste klamali tým dôchodcom, že peniaze v rozpočte na to nie sú. Rada pre rozpočtovú zodpovednosť povedala, že tam je 1 100 miliónov, keď vám takto musím lopatisticky hovoriť, čo to znamená, 1,1 miliarda, to je približne dvakrát viac, jako potrebujete na to, aby ste splnili to, čo ste dôchodcom sľúbili. (Reakcia z pléna.) Tak myslím si, že pán Blaha nemá záujem, aby sa tu robil poriadok, on si bude robiť radšej, komunistického vraha bude vešať vo svojej kancelárii, akoby si robil robotu, ktorá... (Prerušenie vystúpenia predsedajúcim.) Blaha, Ľuboš, podpredseda NR SR Pán Matovič, prosím vás, vyjadrujte sa k téme, buďte taký láskavý. Ďakujem. Matovič, Igor, poslanec NR SR Myslím si, že som sa vyjadril k téme, jednoducho... (Prerušenie vystúpenia predsedajúcim.) Blaha, Ľuboš, podpredseda NR SR Prvé upozornenie, pán Matovič, vyjadrujte sa k téme. Ďakujem pekne. Matovič, Igor, poslanec NR SR Od predsedajúceho schôdze Národnej rady je zabezpečiť poriadok v sále, keďže predsedajúci Národnej rady, ktorý je istý Blaha, momentálne nezabezpečoval poriadok v Národnej rade, tak som sa vyjadroval k téme... (Prerušenie vystúpenia predsedajúcim.) Blaha, Ľuboš, podpredseda NR SR Pán Matovič, ešte raz vás vyzývam, vyjadrujte sa k téme... Matovič, Igor, poslanec NR SR Vyzýval som vás k tomu, aby ste robili robotu, za ktorú ste platený... (Hovorené súbežne s predsedajúcim.) Blaha, Ľuboš, podpredseda NR SR ... témou nie je podpredseda Národnej rady, témou je predložený zákon. Ešte raz, vyjadrujte sa k téme. Nech sa páči, máte slovo. Matovič, Igor, poslanec NR SR Ešte raz, vyjadroval som sa k téme, lebo ste mi nezabezpečili poriadok v Národnej rade, čo je vaša úloha... (Prerušenie vystúpenia predsedajúcim.) Blaha, Ľuboš, podpredseda NR SR Druhýkrát vás upozorňujem, pán Matovič. Druhýkrát vás upozorňujem. Vyjadrujte sa k téme. Matovič, Igor, poslanec NR SR Môžeš ma upozorňovať aj stokrát, hovorím, že som hovoril o tom, že nerobíš si svoju robotu. Takže podviedli ste dôchodcov a ani nevedome, že sa vám to tak nejako prihodilo, vy cynicky, podlo ste išli za tými chudiatkami starými ľuďmi v domovoch sociálnych služieb, chodili ste tam jak pojazdný cirkus. Trikrát, tri návštevy denne, ešte sa tým chválili, čiže si spočítajme od júla do septembra, to bolo tak, dobre, povedzme, 90 dní kampane krát 3 domovy dôchodcov, 270 domovov dôchodcov ste si pekne prešli. Pozerám tuto, pán neviem jaký poslanec, vy si pozeráte do mobilu teraz momentálne? Či? Áno. Je to zakázané, aby som vás teda upozornil, lebo predsedajúci si nerobí svoju robotu... (Prerušenie vystúpenia predsedajúcim.) Blaha, Ľuboš, podpredseda NR SR Pán Matovič, ešte raz. Venujte sa téme a nie tomu, čo má robiť predsedajúci. Ďakujem veľmi pekne. Upokojte sa, prosím vás. Poprosím vás, k téme, nie, nebudete sa vyjadrovať, k téme sa budete vyjadrovať. Ďakujem pekne. Matovič, Igor, poslanec NR SR ... vyjadrovať k tomu, čo uznám za vhodné a hlavne, keď si predsedajúci nerobí svoju robotu... (Prerušenie vystúpenia predsedajúcim.) Blaha, Ľuboš, podpredseda NR SR Budete dodržovať rokovací poriadok. Ďakujem ešte raz. Matovič, Igor, poslanec NR SR ... čo uznám ja za vhodné. Takže... (Prerušenie vystúpenia predsedajúcim.) Blaha, Ľuboš, podpredseda NR SR K téme, pán Matovič, k téme. Matovič, Igor, poslanec NR SR Takže podvodník Blaha, predsedajúci tuto, asistoval tomu, že sa takto podvádzajú dôchodci. Podvodník Blaha, ktorý predsedá tejto Národnej rade, asistoval tomu, že zoberú si do... (Prerušenie vystúpenia predsedajúcim.) Blaha, Ľuboš, podpredseda NR SR Pán Matovič, ešte raz a preruším vaše vyjadrenie, pretože sa nevyjadrujete k téme. Matovič, Igor, poslanec NR SR Veľmi sa vyjadrujem k téme. Čiže podvodník Blaha vstúpil do koalície s ľuďmi, ktorí takto bezcharakterne, bezbožne podviedli dôchodcov, lebo sľúbili im pred voľbami 640 eur vyplatiť všetkým 13. dôchodky. A podvodník Blaha, ktorý tu teraz sedí a tvári sa, že je niečo za to, že je podpredseda parlamentu, zrazu legitimizuje tento podvod na dôchodcoch, za ktorých sa tak isto opakovane, opakovane, opakovane skrýval a hovoril, jako mu strašne na nich záleží. A teraz keď ja mu nadstavujem zrkadlo, že je podvodník a podviedol chudákov starých ľudí, tak mudruje tu o hocijakých sprostostiach, ale nepozerá na to, že vlastne on je podvodník a ja mu tu predkladám dôkazy na to, že je podvodníkom. Takže, pán Erik Tomáš, tu je vaše miesto, tu by ste mali sedieť, ak by ste boli chlap. (Rečník ukazuje na miesto predkladateľa.) Ale ani váš pán predseda nie je chlapom a nechce ani chlapom byť, ani raz v živote chlapom skutočným nebol a ani vy podľa zrejme jeho vzoru, lebo teda vy ste taký rektálny horolezec, tak ste sa jednoducho rozhodli, že pôjdete v jeho šľapajach, že ani vy nebudete chlapom a v kritickej chvíli, keď urobíte nejaký podraz, tak radšej z tohto miesta zdrhnete tam pod balkón, kde vás nevidia žiadne kamery, aby ste sa nemohli pozrieť tým dôchodcom do očí. Včera keď som vám to tu vyčítal, ste sa tam doslova mi rehotali do tváre, keď som vám hovoril, že vy ste podviedli vlastne chudákov dôchodcov, ktorí sa nemajú ako brániť. A najviac ste sa rehotali vtedy, keď som povedal, že z tých chudákov dôchodcov, ktorých ste podviedli, desiatky tisíc sa ani toho 13. dôchodku, ktorý im teda už 13-14 rokov sľubujete od roku 2010, kedy ste mali prvé bilbordy s touto témou, že sa toho dôchodku ani nedožijú. A vás toto najviac rozrehotalo a ja by som naozaj chcel vidieť, aby tí dôchodci tu vás videli, jak sa im smejete do tváre, lebo ich ste podviedli, im ste to sľubovali. 640 eur, tam nebola žiadna debata, žiadna výhovorka, že o tom, viete čo, no tak my vám sľubujeme, že keď zvolíte HLAS, tak potom keď budeme vládnuť, tak dáme všetkým dôchodcom 640 eur, aj sirotám, aj dôchodcom, aj invalidom, aj starým dôchodcom, aj starobným dôchodcom, aj vdovám, aj vdovcom. Ale viete, náhodou my sme vlastne takí hlúpi, my si nevieme ani pozrieť na stránku ministerstva financií, či na to vlastne štát má alebo nemá, tak je kolónka štátne výkazníctvo, viete, my po slovensky nerozumieme, takže my si to vlastne potom necháme vysvetliť a keď nám povedia, že na to štát nemá, tak vlastne potom vás podvedieme. Vy ste to takto nepovedali ľuďom. Jeden a pol milióna ľudí vám čítalo z pier. Verilo vám. Jasné, nie všetci boli takí, že vám na to naleteli, ale takisto aj tí ľudia, možno starší ľudia, dôchodci, siroty, vdovy, ktoré volili nás, tak možno títo ľudia brali to tak, že síce hentým mafiánom neverím, lebo viem, že 12 rokov len kradli jak po nebohom, ale na druhej strane keď budú vládnuť, dobre, aspoň teda toto nám dajú navyše. A vy čo prvé spravíte a prvý zákon, s ktorým prídete do Národnej rady, vy na hulváta idete podviesť dôchodcov. Tých, ktorí vám naleteli. A ešte vám to radosť robí a keď vám to vyčítam, zašijete sa vzadu a keď vám poviem, že desiatky tisíc z nich sa nedožije toho 13. dôchodku na budúci rok, tak sa smejete jak nejaký osol. Ste normálny, pán Erik Tomáš? Sa vás pýtam. Ako to je tak v súlade s vaším svedomím? Váš predseda, tuším, niekde teraz som postrehol nejaké video, zase idú voľby, vy to máte asi niekde v manuáli, a zabudol vytrhnúť stranu, tak jak ten birmovaný, ten bývalý predseda hovoril, pred prezidentskými voľbami si spomenul na svoju birmovku, tak teraz som od vašeho predsedu niekde v nejakom videu počul niečo, či v nejakom statuse, že on ako veriaci, normálne som skoro kefu zhltol. Že toto je veriaci človek? Vy hovoríte, že ste veriaci človek?! Podvádzať starých ľudí?! Podvádzať biednych ľudí?! Podvádzať siroty, vdovy?! Invalidov?! To je ako v súlade s tým, čo teda hovoríte, že veríte? Ako je to v súlade s tým, že miluj blížneho svojho ako seba samého? Seba samého podvádzate, normálne to je? Vás to učili v škôlke? Vás to učila mama? 150 eur idete okradnúť v priemere dôchodcov. A tých dôchodcov nie je málo. Jeden a pol milióna ľudí, pre vás kusov. Jeden a pol milióna, necelý, krát 150 je 200 miliónov eur. Ja sa pýtam, kedy tých 200 miliónov eur vyplatíte tým dôchodcom. Haló, pán Tomáš, kedy vyplatíte tých 200 miliónov, o ktoré ich idete okradnúť? Máte Boha pri sebe či nič? Nič sa neozýva? Klop, klop, svedomíčko. Tvárite sa, že sa tam rozprávate so susedom, ja veľmi dobre viem, že suseda ani nepočujete, ale počujete iba to, čo ja rozprávam. Ale pred pravdou sa neskryjete. Áno, máte moc. My máme pravdu. Povedal Silvester Krčméry. Presne tak keď stál v takejto propagande komunistickej, kde si vymýšľali hocijaké obvinenia proti nemu na súde, na procese, doslova komunistickom, ale vy dnes súdite 1,5 milióna dôchodcov. Vy vaším hlasovaním idete odsúdiť týchto ľudí, aby žili s pocitom, že ľudia, ktorým dôverovali, že ich okradli. Že sa nehanbíte, pane! Nič to s vami nerobí, ja viem. Možno nepoznáte číslo 200, tak ja vám ho tu nakreslím, lebo prijali ste taký primitívny zákon, že nemôžme si vnášať vizuálne pomôcky. Našťastie si ich môžme vyrobiť. Takže som si doniesol výkres, aby ste, pán Tomáš, videli to číslo, asi pre vás je to drobné, ale 200 miliónov eur vyzerá približne takto. Sa píše že dva, nula, nula a potom musíte napísať miliónov. Čiže, pán Tomáš, o toľkoto ste okradli, idete dnešným hlasovaním okradnúť dôchodcov. A nielen starobných dôchodcov, tým, ktorým ste sa líškali v tých domovoch sociálnych služieb alebo v domovoch dôchodcov pred voľbami, ale aj siroty, vdovy, invalidov, pán Tomáš. Aha, vidíte, dobre, tak sa pozerajte poriadne, dobre? 200 miliónov eur. To je druhá trieda možno, tretia trieda na základnej, kde učia, že to je naozaj veľké číslo. Viete, koľko ľudí, alebo koľko by sa museli dožiť, alebo by sa musel jeden dôchodca dožiť, aby toľko peňazí zarobil? Tak spočítajme spolu. Keď priemerný dôchodok je približne 600 eur, takže keď to je 200 miliónov, tak milión deleno 3, 333-tisíc rokov, to ani korytnačky, to je jednoducho jak, 1 500 korytnačiek by sa tí dôchodci museli dožiť, aby dokázali zarobiť z toho dôchodku tých 200 miliónov eur. Vy idete okradnúť dôchodcov o obrovské peniaze, s vami to nič nerobí, vaše svedomie sa vôbec neozýva a ešte sa tu chválite, že vy ste vlastne boli si to nechať odobriť na Jednote dôchodcov Slovenska. Ale viete, jak to je? Ono sa to dlho neudrží alebo neutají pravda a tá pravda vyšla dnes, myslím, že doobeda v takej správičke, kde sa istý Erik Tomáš, svojho času, bohužiaľ, minister práce, sociálnych vecí a rodiny, vyjadril, že Jednota dôchodcov Slovenska by mala byť platená zo štátneho rozpočtu. Čiže to takto funguje, tak? Že vy si toho pána Kotiana tu nosíte po tlačovkách pred voľbami ako-taký pojazdný nejaký, ja neviem, jako sa to povie, inventár alebo čo, že si ho tam postavíte o deviatej na tlačovku SMER, o desiatej na tlačovku SMER, medzičasom s názvom HLAS, o jedenástej v Republike a ešte neviem, s ktorým čertom-diablom bol na tlačovke spoločne. A potom ten vám tam robí alibi, ako teda vy veľmi myslíte na dôchodcov a odporúča vás voliť, lebo vy potom vyplatíte 640 eur. A potom ten istý Kotian, ten istý Kotian, ktorý tam garantuje ako predseda Jednoty dôchodcov Slovenska, že bude vyplatený plnohodnotný 13. dôchodok pred voľbami, keď ľudia budú voliť, pred Vianocami, keď ľudia budú voliť SMER, pardon, HLAS, áno, SMER, tak jednoducho Pellegriniho zo SMER-u, tak ten istý Kotian zrazu po voľbách hovorí, že on je spokojný so 150. A potom keď vytlačíme ďalších 150 z vás, on sa znova postaví, on je spokojný s 300. To vážne takto ako fungujete? Však on je normálne, mne to pripadá, neviem, či teda asi hovoríte, keď chodíte do kostola, pred Vianocami v kostole, do ktorého ja chodím, tam je taký anjeliček na takom drevenom podstavci asi meter a pol a navrchu je ten anjeliček a keď mu tam hodíte korunku, hocijakú mincu, tak on kýva tak s hlavičkou. A mne ten Kotian presne tak pripadá. Jednoducho hodíte peniažtek a Kotian zakýva na hocijakú hlúposť, za ktorú peniažtek hodíte. Áno, vy ste mu hodili peniažtek dneska doobeda, presne. Vy poviete, že budete platiť túto lobistickú organizáciu okrádanie dôchodcov, lebo to neni nič iné. To je skorumpovaná lobistická organizácia, ktorá sa tvári, že háji záujmy dôchodcov, v skutočnosti mafiánom asistuje na tlačovkách. A keď vy okradnete dôchodcov, tak zoberiete si pandrláčika, postavíte si ho na tlačovku a on vám jak ten anjeliček, nech mi odpustí ten anjeliček, pritakáva za akúkoľvek zlodejinu, ktorú spáchate voči dôchodcom. A ešte vy sa nehanbíte poslať oficiálne stanovisko z ministerstva práce, sociálnych vecí, že tá jednota dôchodcov by si za tú záslužnú prácu zaslúžila aj nejaký štátny príspevok. Tak vy normálne idete to, čo ste mu dávali doteraz, možno jemu, možno je lacný ako tá prevádzka, neviem, možno mu stačilo, za obed to robil, neviem, za čo vám prikyvoval, poviem, že teda dobre, možno za obed, a teraz vlastne vy idete normálne že zlegalizovať korupciu, tak? Lebo ten človek od tých dôchodcov by si do tej organizácie nieže zaslúžil nejaký štátny príspevok, ale s trsteničkou po holej. Má ten vek, že si to možno pamätá niekedy zo školy, že to bola výchovná metóda, po holom zadku by si zaslúžil za tento podvod voči dôchodcom, ktorý on vám legitimizuje ešte na tlačovkách, a oni ešte vás pustia na jeho snem. Čiže tí dôchodci mi, vy mi naozaj chcete povedať, že táto organizácia združuje len tých dôchodcov, ktorým dobre robí, že ich niekto podvedie? Načo je potom taká organizácia? Aha, chápem, takejto vláde organizovaného zločinu to je veľmi prospešná organizácia, lebo keď niekomu dobre robí, že ho podvádza, to je v podstate ten takzvaný štokholmský syndróm, to sú presne obete vaše vo voľbách. Vy ste takto isto, státisíce ľudí vás volili možno s tým vedomím, že mali toho onkologického pacienta doma a že keď teda bude zle, tak tá Dolinková zabezpečí aj s tým Peťkom Pellegrinim včasné operácie. Konečne ten zlý Matovič, on zhumpľoval to zdravotníctvo, lebo však v čase covidu sa to tak triaslo len na vratkých nohách, jak také dvojhodinové kozľa to stálo, celé zdravotníctvo. Ale po dvanástich rokoch vašeho humpľovania, rozkrádania zdravotníctva, nieže my sme ho rozkradli, jak tu nejaký ten váš, neviem jaký, sa mi to tu predstavil, poslanec vo faktickej, som ho predtým nepočul, zrazu povie, že vy zodpovedáte, že choďte sa pozrieť po Slovensku, v jakom stave sú nemocnice. Ja kukám, že čo to, kto to hovorí, dofrasa, a to hovoril ich človek. Normálne človek, kolaborant mafie, člen organizovaného zločinu, ktorá tu vládne, ktorá dvanásť rokov rozkrádala zdravotníctvo, 440 mil. dovolila Haščákovi ukradnúť, vytunelovať z peňazí určených na liečbu chorých ľudí. A ten vagabund, s prepáčením, on mi povie, že sa mám ísť pozrieť po Slovensku, v jakom stave sú nemocnice. Však na základe toho, čo vy ste dvanásť rokov stvárali, že vy ste vykradli miliardy eur z toho zdravotníctva, ste podviedli tých chorých ľudí a v tomto prípade nehanebne idete podviesť, ono sa to volá taký double alebo jak v niektorých tých hrách, že jednoducho keď dáte taký dvojitý zásah, teraz idete podviesť chorých ľudí a úplne najkrajšie dopadnú dnes tí vaši voliči, bohužiaľ, týka sa to aj voličov ostatných strán, ktorí sú dôchodci a k tomu ešte aj chorí. Dnes im dáte normálne že sprava a zľava. A ešte očakávate, ešte idete nehanebne na ich snem, si dohodnete s Kotianom, aby vám ho akurát na dnes zvolal, aby ste to vedeli zakryť v médiách, že vlastne však vás za to dôchodci chvália, ako ich teda okrádate, ako ste ich poviedli, lebo teda aby som vám to vypočítal, vy ste sľúbili každému 640 eur. Takže skúsme počítať, ja viem, že to je základná matematika, neviem, či vám to mám zase písať na ďalší papier, sľúbili ste 640 každému pred Vianocami, ale v skutočnosti aj keď ten váš pozmeňovák tu predložíte, to vo finále bude nie 640, ale niektorí dôchodci budú mať 350 a najšťastnejší sa dostanú k tej šesťstovke. Čo to znamená opačne? Keď viete počítať, tak počítajte so mnou. 640 mínus 350 je, tohto dôchodcu okradnete o 290 eur a toho šťastnejšieho okradnete len o 40 eur. Pre vás? Nič. Pre človeka, ktorý nevie, čo stojí mlieko v obchode? Podľa ktorého škatuľa mlieka stojí štyri eurá? Však jasné, odtrhnutý od bežného života, bežného človeka, chorého dôchodcu, to je jedno, to sú neni vaše problémy, však z nakradnutého nech mlieko stojí aj tisíc eur, však v pohode, ne? Však z cudzieho krv netečie, sa hovorí. Takže ľudí okradnete v priemere o, teda nie v priemere, od 290 eur jedného dôchodcu po 40 eur. A zároveň ešte s tým double shotom alebo s tým doubleom, čo dneska dáte, tých chorých ľudí okradnete o zdravie a tých najmenej šťastných o život a urobíte to bez hanby. Ja si potom, sa teším na vystúpenie pani ministerky aj Dolinkovej, kde jej teda prečítam pár ľúbivých to článkov od Haščáka, jako ju zbožňoval, jako robil tú propagandu zadarmo, za čo si ju vlastne kúpil a dnes ona pre neho tú špinavú robotu urobí, lebo nikto iný na tom neušetrí, keď okradnete chorých, chorých ľudí o včasnú operáciu, jako jedine Haščák, ktorý si nafutruje svoj účet niekde na Cypre. A vy sa pod toto idete, milí poslanci a nemilí, a vedomí a nevedomí, ale skôr si myslím, že vedomí kolaboranti organizovaného zločinu, ktorý nám vládne, vy sa pod toto dnes idete podpísať. Vy sa idete podpísať, a už to bude nezvratné a naveky vám to zostane takto na čelo napísané, jak to zostalo Zajacovi tá dvadsaťkorunáčka napísaná, tak vám tu zostane napísané, že ste okradli dôchodcov o 200 mil. eur voči sľubu, ktorý ste im dali, v priemere o 150 eur. Lebo už nikdy nedobehnete niečo, čo malo byť vyplatené do Vianoc 2023. Už sa to dobehnúť nebude dať. A čudujem sa vám, lebo tie prachy v rozpočte sú. Máte tam 1,1 mld., potrebujete na to približne 650 mil., aby ste splnili ten sľub a vy im ho nechcete dať, lebo jednoducho tým vagabundom to chcete nechať, aby to rozkradli na niečo iné. Tie peniaze tam máte. Tie báchorky o neviem jakej prázdnej špajzy, čo sme zanechali, sú báchorky. Máte to, Rada pre rozpočtovú zodpovednosť, dajte si stránku, tam vidíte presne, ako dopadne rozpočet ku koncu roku. A druhé, pod čo sa dnes podpíšete, bude to, čo už opäť nikdy nevrátite späť, lebo tým mŕtvym ľuďom ten život nedáte späť. Zoberiete právo onkologickým pacientom, aby mali konkrétny termín, dokedy najneskôr im má byť poskytnutá zdravotná starostlivosť. Ja sa vám veľmi čudujem, opäť to budete mať po tom hlasovaní napísané na čele a nikto z vás túto vinu už nezmyje a hlavne takto vám bude kvapkať krv z tých životov nevinných ľudí, lebo uprednostníte záujem oligarchu, ktorý stojí v pozadí vašich strán, ktorý financuje vašich pánov a vám možno stačí za to ten poslanecký plat. Oni za to majú stámilióny eur, čo vykradnú z našich spoločných peňazí, ale vy sa necháte kúpiť, bohužiaľ, aj za poslanecký plat, za teplý flek, možno za nejakú rodinu zamestnaného ako asistenta. Čudujem sa vám za to, že takéto lacné je vaše svedomie. A ak by to vaše svedomie ste postavili na misku váh, že budete tu bojovať vy za tých chorých ľudí, že vy tu budete bojovať za tých dôchodcov, tak vtedy by som povedal a by som vám zatlieskal, že ste naozaj páni a dámy (rečník tlieska) poslanci, že hájite verejný záujem, hájite záujem ľudí, ktorí vás volili. Ale vy sa sem posadíte, prvým dňom máte pocit, že vám aj kľučka pomaly vyká, že pán poslanec, ako sa vyspinkal, pani poslankyňa, ako sa vyspinkala po ťažkej noci, že pani Vaľová? A odrazu máte pocit, že jednoducho vy stojíte nad právom, vy určujete morálku, ale morálka je len jedna. Morálka tým hlasovaním sa ne... o nej nerokuje. Morálka nie je o tom, čo vám prikáže váš predseda strany, ako máte hlasovať. Morálka je to, čo vás naučila mama. Ja verím, že vás mamy učili, keď ste boli malí, aby ste mali radi druhých ľudí, aby ste sa snažili druhým ľuďom pomáhať. Ale vy idete dnes vedome ublížiť jeden a pol miliónu dôchodcov a státisícom chorých ľudí. A naozaj čo by som chcel ako memento, aby tu zaznievalo v priestore, tá choroba si nevyberá. Nikomu z vás to neprajem. Ja viem, že vy sa spoliehate možno na to, že keď ktokoľvek, aj do šiesteho pokolenia niekde okolo vás, rodina, niečo by sa horšie stalo, zavoláte tuto pani Dolinkovej a ona vybaví, aby boli operovaní tí onkologickí pacienti z vašich rodín, ak náhodou by sa to stalo, operovaní včas. Ale tí vaši voliči tú možnosť nemajú, že zavolajú pani ministerke a pani ministerka vybaví v predbiehaní sa v poradovníku. Možno tak na záver, aby ste teraz si nemysleli, že som zaujatý voči vám, že to iba vám vyčítam, že, že nezabezpečíte spravodlivosť napríklad v poradovníkoch na operáciách, viete, aký bol môj prvý zážitok v tomto pléne v roku 2010? Bolo to s politikom SDKÚ vtedy, aby som bol spravodlivý, odohral sa približne v tomto priestore alebo možno tuto niekde (rečník ukazuje na priestor miesta navrhovateľa). My sme vtedy boli, prekrúžkovali sme sa štyria „obyčajní" na kandidátke SaS. Tu sme sa zrazu objavili na tej ustanovujúcej schôdzi, my sme nevedeli vôbec nič, jak fungujú asistenti, kde sú kancelárie, nič, ani keine Ahnung, či jak sa hovorí po nemecky. Tak sme tu, zrazu sa k nám prichlomaždil, bol to pán Hort, on bol vtedy podpredseda parlamentu jak ten Blaha. No a teraz si tu, sa nám tak nejako tam prilepil k nám, my sme sa prihovorili jemu, on sa pýta, že čo chceme (povedané so smiechom), alebo čo, my sa ho pýtame, že my nevieme, jak to tu funguje. On nám začal niečo vysvetľovať, základy, ale asi tretia veta bola, hovorí, že, chcem vás poprosiť, veľmi si vážte, kde ste, lebo to, kde ste, to má veľký význam. Viete koľkým ľuďom, a ešte raz hovorím, teraz nehovorím o smerákovi, ale tým chcem iba povedať, že keď je jednoducho niekto skazený, tak je skazený bez ohľadu na to, z akej je politickej strany. A hovorí, že: Viete, koľkým ľuďom som ja pomohol ako podpredseda Národnej rady? Počúvam, že dofrasa, teraz čo povie, že rozdáva prachy alebo ako pomáha. Viete, koľkým ľuďom? Napríklad minulý týždeň mi priateľ zavolal, že čaká na operáciu srdca a že ho odložili o nejaké dva mesiace. Povedal som sekretárke, nech zavolá do vojenskej nemocnice do Ružomberka a už včera mi písal, že mi je vďačný, že teda už bol operovaný. A ja som mu vtedy povedal, a viete koľkým ľuďom ste, pán Hort, ublížili, že ste vybavili, že boli predbehnutí v tom poradovníku? A s ním to nič nerobilo. Jeho morálka bola nadstavená tak, že vlastne on videl len to svoje, len to svoje sebectvo, kde videl, že on pomáha a že mu je niekto vďačný. On si nebol ani len schopný uvedomiť, že tým, že vybavuje predbiehanie sa v poradovníkoch na operácie a takéto život zachraňujúce operácie, že on vlastne v tej istej chvíli ubližuje všetkým tým ostatným, ktorých predbehol. Tým som chcel iba povedať vám, mne záleží, aj dnes mi vybehlo na Facebooku, že som pred jedenástimi rokmi tu predkladal návrh zákona v súlade s tým, čo hovoril predseda vlády, dnešný, že on miluje finančné skupiny ako koza nôž a treba im zakázať tvoriť zisk v zdravotnom poistený. Áno, ja som pred jedenástimi rokmi ten návrh sem predložil. Pred jedenástimi rokmi, mi dnes vybehla presne pripomienka na Facebooku a tak mi isto záležalo na zdraví chorých ľudí, takisto mi záležalo na tom, aby sa tu nepredbiehal niekto v poradovníku, takisto mi záležalo na tom, aby sme tu mali konečne poriadok a takisto mi záležalo, aby sme dali garanciu chorým ľuďom, aby mali jednoznačný termín, dokedy majú byť operovaní. Čiže ja si dnes tu nehrám pred vami situačné divadlo, lebo naskytla sa príležitosť. Ja som do politiky išiel s tým, lebo som za najväčšiu podlosť politikov považoval, že niekto ide do politiky okrádať tých istých voličov, ktorých predtým pred voľbami balamutil guľášmi a čímkoľvek, a na konci v politike bez hanby, bez morálky tých istých ľudí okráda. A úplne najpodlejšie považujem, keď niekto okráda tých najbezbrannejších, povedzme, že starých ľudí a navyše ešte chorých. A vy to dnes idete spáchať, ako som povedal vtedy, ten dvojitý zásah, double shot, double, neviem, ako sa to nazýva, jednoducho vy to dnes idete urobiť de facto v jednom hlasovaní. Predpokladám, že zase o siedmej príde, za tri minúty sedem Pellegrini navrhne, že dnes navrhuje, aby sa rokovalo do prerokovania týchto bodov a na konci sa bude hlasovať, aby pod rúškom tmy ste sa zbavili tejto traumy, ale ja vám hovorím, tuto budete mať vytetované, ako to mali Židia v koncentráku, čísla svoje vlastné, vy budete mať tu vytetované, že ste podviedli toho dvadsiateho, neviem koľkáteho, druhého, tretieho, 22. novembra 2023 jeden a pol milióna dôchodcov, ktorým ste nedali to, čo ste im sľúbili pred voľbami, a že ste doslova poslali na smrť stovky, keď nie tisíce ľudí v priebehu budúceho roka, ktorým beriete týmto hlasovaním právo, že budú operovaní včas. Naozaj vám, vyzývam vás, v kľude si sadnite s jedným, s druhým, s Dolinkovou, ktorá je aspoň odvážna si sem sadnúť, a so zbabelcom Tomášom, ktorý sa tam skrýva pod balkónom, a vysvetlite im, že to nechcete mať na čele nalepené, že sa bojíte karmy. Že nechcete, aby vo vašej blízkej rodine sa zrazu objavil onkologický pacient, možno len ako taký zásah niekde zvrchu, že to dostanete trest za to, že ste mali tú moc stlačiť a chrániť životy a zdravie ľudí, možno neznámych, ktorých nepoznáte, ale ktorí vám dôverovali v tých voľbách, ale vy ste sa rozhodli uprednostniť Haščákovu peňaženku. Skúste urobiť dobrý krok pre ľudí. Ja budem na vás hrdý, zatlieskam vám. Keď poviete, že stojí vám to za to, že teda keď dáte ten 13. dôchodok, dal som aj verejne tú ponuku, keď vyplatíte 640 eur, ako ste to sľúbili, keď nezrušíte rodičovský dôchodok, čo vyzerá, že Danko už celkom sa chytil a už bojuje a bude chcieť vlastne ten byť ten, ktorý vám bude kaziť takéto biznisy, ja mu, ja mu tlieskam. A možno keď toto nespravíte voči tým pacientom, ja som vám dal verejnú ponuku, mňa sa zbavíte, ja vám tu nebudem takto rozprávať. Ale inak vám to tu budem hovoriť, aj dvakrát denne vám budem vyčítať to vytetované vaše na čele, že ste okradli tých dôchodcov o 200 mil. a že ste tých chorých ľudí poslali na smrť, že tých onkologických pacientov, aj vašich voličov, ste poslali na smrť. A ešte raz hovorím, neprajem vám to, ale spomeniete si na moje slová, keď vám možno niekto blízky bude volať a budete vidieť, že možno aj mu tú operáciu u tej Dolinkovej vybavíte včas, aleže mu to nepomôže. A možno si budete klásť potom otázku, že či to nie je náhodou zásah vyššej moci za to, že ste jednoducho hodili v tento deň tých onkologicky chorých pacientov cez palubu. Na kolenách vás prosím, nepodveďte dnes dôchodcov a nehoďte cez palubu onkologických pacientov, aspoň ich. (Potlesk.)